आंख में मिर्च झोंकने वाले को छोड़ सचिन का हाथ थामा; जेल गई, यातना भी झेली
Pakistani Seema Ghulam Haider And Noida Sachin Meena  Love Story अपने 4 बच्चों को लेकर चोरी-छिपे पाकिस्तान से भारत आईं सीमा से आज ‘ये मैं हूं’ में जानिए उनकी कहानी खुद उनकी जुबानी… आज वह जिन बच्चों का वास्ता दे रहा है, उसने अपनी सबसे छोटी बेटी का तो मुंह तक नहीं देखा।
दुनिया उन्हें सीमा गुलाम हैदर के नाम से जानती है, वह अपनी पहचान सीमा रिंद बताती हैं। जिस सचिन के प्यार में उन्होंने 4-4 देशों की सरहदें पार कर दीं, उससे पहली बार वह मारिया खान बनकर मिलीं।
इस ऑनलाइन मुलाकात के बाद दोनों इस कदर प्यार में डूबे कि सारी बंदिशें टूट गईं। जान जाने के डर से वह अपना पहला प्यार खो चुकी थीं, इसलिए दोबारा प्यार हुआ तो वाकई जान दांव पर लगा दी। सीमा ने धर्म बदला, जेल गईं और टॉर्चर भी झेला।
अपने 4 बच्चों को लेकर चोरी-छिपे पाकिस्तान से भारत आईं सीमा से आज ‘ये मैं हूं’ में जानिए उनकी कहानी खुद उनकी जुबानी…
पाकिस्तान में लड़की इश्क करे तो समझा जाता गुनाह
मेरा मायका पाकिस्तान में सिंध के खैरपुर में है। 6 साल की थी, तभी मेरी मां गुजर गईं। हम 3 बहनों और एक भाई को अब्बा ने अकेले पाल-पोसकर बड़ा किया। अब्बा गांव में ही सिलाई का काम करते थे। बचपन बहुत गरीबी में बीता। वहां लड़कियों का पढ़ना अच्छा नहीं माना जाता, इसलिए कभी स्कूल नहीं जा सकी। पाकिस्तान सरकार की तरफ से गांव के बच्चों को पढ़ाने के लिए कुछ लोग आते थे, उन्हीं की मदद से घर पर रहकर 5वीं तक पढ़ाई की।
पाकिस्तान के जिस इलाके में मैंने जन्म लिया, वहां लड़की होना ही गुनाह है। अगर लड़की किसी से प्यार कर ले, तो उसका जिंदा बचना मुमकिन नहीं। यह गुनाह मैंने भी किया। वह मेरे गांव में रहते हैं। उनका नाम जहीर है। हम दोनों एक-दूसरे को पसंद करते थे, लेकिन घरवालों को पता चला तो हंगामा मच गया।
बाहर वालों को कुछ पता चलता, इससे पहले ही मेरी शादी एक ऐसे आदमी से तय करा दी, जिसका पहली बीवी से तलाक हो चुका था और उसके 2 बच्चे थे। हालात ऐसे न थे कि मैं विरोध कर पाती। परिवार की मर्जी के खिलाफ जाती, तो पूरा समाज मुझे सूली पर टांग देता। मुझसे पहले वहां कई लड़कियां सिर्फ इसलिए मारी गईं, क्योंकि वो भी किसी से मोहब्बत करने का गुनाह कर बैठी थीं।
जिंदगी का सबसे बड़ा हादसा साबित हुआ निकाह
2014 में मुझे जबर्दस्ती कोर्ट ले जाया गया और वहां गुलाम हैदर नाम के एक शख्स से मेरा निकाह करा दिया गया। आज भी मैं इसे शादी नहीं, मेरी जिंदगी का सबसे बड़ा हादसा मानती हूं। जिसकी वजह से मुझसे मेरा पहला प्यार छिन गया। मेरी जिंदगी नर्क हो गई। वह जाहिल हर बात पर मुझे गालियां देता, मुझ पर शक करता। मुझे मारता-पीटता, मुंह और आंखों में मिर्च पाउडर झोंक देता। बहुत टॉर्चर करता। जान से मारने की धमकी देता।
मैंने गुलाम हैदर को न तो कभी 'लव' किया और न ही मर्जी से शादी, फिर भी वह अब सारी दुनिया से कह रहा है कि हमारी लव मैरिज हुई थी। ससुराल जाने से पहले तो मैंने उसकी शक्ल तक नहीं देखी थी।
लात-घूंसों से पिटती रही, तंग आकर छोड़ा घर
2015 में पहली बार मां बनी, लेकिन उसका बर्ताव नहीं बदला। मैं लात-घूंसों से पिटती रही। आखिर में तंग आकर मैं उसका घर छोड़कर मायके आ गई, तलाक लेने की कोशिश की, लेकिन 2 महीने बाद ही पापा ने मुझे फिर उसके पास भेज दिया। इस बीच, मैं और 2 बच्चों की मां बनी, 2 बेटियां और एक बेटा हो गया। चौथी बार प्रेग्नेंट हुई, तब गुलाम हैदर सऊदी अरब चला गया। उसके बाद लौटकर नहीं आया।
पाकिस्तान में बार-बार प्रेग्नेंट होना औरत की मजबूरी
आज वह जिन बच्चों का वास्ता दे रहा है, उसने अपनी सबसे छोटी बेटी का तो मुंह तक नहीं देखा। कभी बच्चों की पढ़ाई-लिखाई, उनकी परवरिश की चिंता नहीं की। बस कभी कभार घर चलाने के लिए कुछ पैसे भेज देता था।
शौहर देता बच्चों का वास्ता, पर फोन पर दिया तलाक
गुलाम हैदर बच्चों को प्यार की निशानी कह रहा है, लेकिन बच्चे पैदा करना प्यार की निशानी कैसे हो सकता है? पाकिस्तान में हम औरतों के लिए बार-बार प्रेग्नेंट होना मजबूरी है, मर्जी या प्यार नहीं। सऊदी जाने के बाद भी मेरा शौहर मुझ पर शक करता रहा, मुझे परेशान करता रहा। एक दिन उसने फोन पर ही मुझे 3 तलाक दे दिया। फिर उसके बाद कभी हम दोनों में बात नहीं हुई।
पर्दे और बंदिश में जीती हैं गांव की औरतें
ऐसे हालात में पापा मेरी छोटी बहन और भाई को गांव में छोड़कर मेरे पास आ गए। बड़ी बहन की शादी पहले हो चुकी थी। पापा ने ही मेरा और बच्चों का खर्च उठाया। गांव में औरतों पर इतनी पाबंदियां हैं कि मैं बाहर जाकर कुछ काम भी नहीं कर सकती थी। सोशल मीडिया का इस्तेमाल करना, वीडियो बनाना भी महिलाओं के लिए आसान नहीं है। मैं सारा दिन घर पर रहती, बच्चों को पालती।
स्मार्टफोन मिला तो बेटे के साथ खेलती गेम, छुपकर बनाती वीडियो
पहले मेरे पास बटन वाला बेसिक फोन था। 2020 में पहली बार टचस्क्रीन वाला मोबाइल मिला, तब इंटरनेट चलाना शुरू किया। धीरे-धीरे छुप-छुपकर इंस्टाग्राम और टिकटॉक पर वीडियो बनाने लगी। बेटे के साथ फ्री फायर जैसे ऑनलाइन गेम खेलने शुरू किए तो पबजी गेम के बारे में पता चला।
मैंने पबजी पर मारिया खान के नाम से अकाउंट बनाया। वहीं एक दिन सचिन की तरफ से गेम खेलने की रिक्वेस्ट आई। गेम खेलते-खेलते बातचीत शुरू हुई तो पता चला कि सचिन इंडिया से हैं। फिर नंबर एक्सचेंज किया और वॉट्सऐप, इंस्टाग्राम पर भी जुड़ गए। सचिन ने ही मुझे इंडिया के बारे में बताया, हिंदी सिखाई। हम दोनों एक-दूसरे से प्यार करने लगे।
सीमा के साथ फिर क्या हुआ, जानने से पहले इस पोल पर अपनी राय भी देते चलें...
सचिन से न मिलती तो हैदर की गुलाम बनकर कटती जिंदगी
एक साल तक ऐसे ही चलता रहा। 2021 में दूर रहना मुश्किल होने लगा, एक-दूसरे से मिलने के लिए तड़पने लगे, लेकिन यह नहीं पता था कि कैसे मिलेंगे, क्या करेंगे। मुझे लगता था कि ट्रेन में बैठकर सचिन के पास जा सकती हूं। पुलिस से बात की, लोगों से पूछा तो पता चला कि दूसरे देश जाने के लिए वीजा लगता है। इंडिया के वीजा के लिए अप्लाई किया, जो नहीं मिला।
जब लगा जिंदगी भर जूते खाती रहूंगी..
इधर, सचिन के घरवाले उनकी शादी की तैयारी करने लगे। इससे मुझे बहुत जलन होती। मैं पहला प्यार खो चुकी थी, इसलिए लगता कि सचिन की भी शादी हो जाएगी तो मैं यहां जिंदगी भर गुलाम हैदर के जूते खाती रहूंगी। मायूस होकर कई बार हाथ की नस भी काटी।
लाहौर घूमने के बहाने पहुंची नेपाल, पहली मुलाकात में कर ली शादी
दिसंबर 2022 में पापा भी गुजर गए, जिसके बाद मैं एकदम अकेली पड़ गई। भाई को फौज में नौकरी मिल गई थी, इसलिए वह भी साथ नहीं रह सकता था। वहां मेरा कोई सहारा नहीं बचा। तब मुझे पता चला कि दुबई और नेपाल के रास्ते इंडिया पहुंच सकती हूं। इसमें बहुत पैसे खर्च होने थे, इसलिए मैंने 12 लाख रुपए में अपना घर बेच दिया।
बच्चों को चचेरी बहन के पास छोड़ा, उसे बताया कि लाहौर घूमने जा रही हूं। फिर शारजाह के रास्ते नेपाल आ गई। सचिन मुझसे पहले वहां पहुंच चुके थे। काठमांडू एयरपोर्ट पर हम दोनों को पहली बार मिलकर जो खुशी हुई, उसे शब्दों में बयां नहीं कर सकती। 10 से 17 मार्च 2023 तक हम दोनों वहां घूमे-फिरे, साथ में रहे। धर्म बदलकर पशुपतिनाथ मंदिर में मैंने सचिन से शादी कर ली। जिस होटल में रुके, वहां की स्टाफ मेरी सहेलियां बन गईं।
सचिन बोले-बच्चों को भी पाकिस्तान से भारत लेकर आओ
मैं उसी वक्त सचिन के साथ इंडिया आना चाहती थी, लेकिन सचिन ने ही मुझे समझाया कि बच्चों का मेरे सिवाय कोई और नहीं है। उन्हें भी साथ लेकर आऊं। बिछड़ने के डर से 2 दिन तक हम दोनों लगातार रोते रहे। साथ बिताए हर पल को मोबाइल में रिकॉर्ड करने लगी, ताकि जुदा हो गई तो कम से कम इन पलों के सहारे जिंदगी काट लूंगी। फिर से मिलने की कसम खाकर मैं पाकिस्तान लौट आई।
3 दिन में क्रॉस किए 4 देशों के बॉर्डर, फिर पहुंची ‘ससुराल’
दो महीने बाद मई में बच्चों को लेकर फिर से दुबई के रास्ते नेपाल के लिए चल दी। दुबई से नेपाल की फ्लाइट 11 घंटे बाद थी, मैं बिना खाए-पिए बच्चों को लेकर वहीं एयरपोर्ट पर पड़ी रही। काठमांडू पहुंचकर एयरपोर्ट पर करेंसी बदली और नया सिम भी लिया। बाहर निकलकर एक टैक्सी की, जिसके ड्राइवर ने बताया कि इंडिया के लिए बस पोखरा से मिलती है। पूरा दिन सफर करके पोखरा पहुंची तो वहां बस भर चुकी थी।
बस वाले ने मेरा नंबर ले लिया और अगली बस का इंतजार करने को कहा। अगले दिन की बस में 3 टिकट मिलीं, जिसके बाद आगे का सफर शुरू हुआ। बॉर्डर पर पूछताछ हुई तो लगा कि पकड़ी न जाऊं। बचने के लिए मैंने सचिन का पता बता दिया। बस ने बॉर्डर क्रॉस किया तो जान में जान आई। 2 दिन का सफर कर मैं सचिन के पास पहुंच गई।
बच्चों के आधार कार्ड बनवाने गई तो पुलिस पीछे पड़ी
ग्रेटर नोएडा के रबूपुरा में किराए पर सचिन के साथ रहने लगी। इस बीच सचिन ने अपने घरवालों से भी मिलवाया। भारतीय कानून के तहत शादी करने के लिए 30 जून को वकील से मिले तो मेरे दस्तावेज देखकर उसने मना कर दिया कि तुम पाकिस्तानी हो, इसलिए शादी नहीं हो सकती।
बच्चों का स्कूल में एडमिशन कराने के लिए आधार कार्ड बनवाने गए तो पुलिस को पता चल गया। जिसके बाद सचिन मुझे और बच्चों को लेकर बल्लभगढ़ चले गए, लेकिन पुलिस ने हम सबको वहां से पकड़ लिया। मुझसे पूछताछ हुई। जासूस समझकर टॉर्चर भी किया गया। मेरे साथ ही सचिन, उनके पापा को भी जेल भेज दिया गया। कोर्ट ने मेरी बात सुनी, तो 3 दिन बाद जमानत मिल गई।
धर्म बदलने के बाद पाकिस्तान से मिल रहीं टुकड़े-टुकड़े करने की धमकियां
यहां सचिन के साथ पूरे परिवार ने मुझे अपनी बहू मान लिया है। मेरे बच्चों को भी सभी ने अपना लिया है। अब मैं हिंदू हूं। पूजा करती हूं, सावन में सोमवार का व्रत भी रख रही हूं। पाकिस्तान से मुझे धमकियां मिल रही हैं कि टुकड़े-टुकड़े काटकर फेंक देंगे। गुलाम हैदर भी इसीलिए मुझे बुलाना चाहता है। एक हिंदू से शादी करने के बाद मैं पाकिस्तान गई तो जिंदा नहीं बचूंगी।
लेकिन अब कोई भी ताकत मुझे सचिन से जुदा नहीं कर सकती। वही मेरे पति हैं। मैं अपने प्यार के साथ रहूंगी। मर जाऊंगी, लेकिन पाकिस्तान नहीं जाऊंगी। मुझे यहां की सरकार पर भरोसा है कि मुझे वापस नहीं भेजा जाएगा।
सीमा हैदर को पाकिस्तान भेजो: आतंकियों की कथित वीडियो में धमकी, कहा- सीमा PAK नहीं लौटी तो हिंदुओं को नहीं छोड़ेंगे
सोशल मीडिया पर एक वीडियो वायरल हो रहा है। दावा किया जा रहा है कि यह वीडियो बलूचिस्तान के किसी आतंकी संगठन ने जारी किया है। इसे पाकिस्तान के कुछ जर्नलिस्ट्स ने शेयर किया है। इसमें एक हथियारबंद आतंकी धमकी देता नजर आ रहा है कि अगर सीमा और उसके चार बच्चों को पाकिस्तान को नहीं सौंपा गया तो इसका अंजाम पाकिस्तान में मौजूद हिंदुओं और दूसरे गैर मुस्लिमों को भुगतना होगा। पढ़ें आगे...